ડીમ લાઈટોના ગામ નથી વસતાં. એ આપણી વચ્ચે જ રહેતી હોય છે અને એમને અલગ તારવવી અઘરી હોય છે. મહાભારત વખતે અર્જુને પ્રભુને એના વિષે પૂછ્યું હોત તો ‘डिम लाइटस्य लक्षणानि’ મથાળા હેઠળ આપણને વિગતે જાણવા મળત, પણ કમનસીબે એવું નથી થયું. ખરેખર કામ અઘરું છે કારણ કે એક તો આવી ડીમ લાઈટોનો દેખાવ છેતરામણો હોય છે ઉપરથી એમનું પેકેજીંગ અને માર્કેટિંગ એટલું જોરદાર હોય છે જ્યાં સુધી એ પૃથ્વીરાજ ચૌહાણને ભારતના વડા પ્રધાન ન ગણાવે કે કોઈ અઘરો ન્યુઝ એન્કર અલગ અલગ માત્રાના કરંટ આપીને એમનો ટેસ્ટ ન કરે ત્યાં સુધી ડીમ લાઈટ લાઈમ લાઈટમાં નથી આવતી. જોકે આવી બત્તીઓને ઓળખવામાં અને પ્રસિદ્ધિ આપવામાં સોશિયલ નેટવર્કિંગ સાઈટ્સ સૌથી આગળ છે.